title: 2017 m. rugpjūčio 30 d. Tarybos sprendimas (BUSP) 2017/1512, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
31.8.2017

               LT

               Europos Sąjungos oficialusis leidinys

               L 224/118

         TARYBOS SPRENDIMAS (BUSP) 2017/1512
   2017 m. rugpjūčio 30 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. balandžio 22 d. Taryba priėmė Sprendimą 2013/183/BUSP (1) dėl ribojamųjų priemonių Korėjos Liaudies Demokratinei Respublikai (toliau – KLDR), kuriuo buvo pakeistas Sprendimas 2010/800/BUSP (2) ir, inter alia, įgyvendinamos Jungtinių Tautų Saugumo Tarybos rezoliucijos (toliau – JT ST rezoliucijos) 1718 (2006), 1874 (2009), 2087 (2013) ir 2094 (2013);

               (2)

               2016 m. kovo 2 d. JT Saugumo Taryba priėmė JT ST rezoliuciją 2270 (2016), kurioje numatomos naujos priemonės KLDR;

               (3)

               2016 m. kovo 31 d. Taryba priėmė Sprendimą (BUSP) 2016/476 (3), kuriuo tos priemonės įgyvendinamos;

               (4)

               2016 m. gegužės 27 d. Taryba priėmė Sprendimą (BUSP) 2016/849 (4) dėl ribojamųjų priemonių KLDR, kuriuo buvo pakeistas Sprendimas 2013/183/BUSP ir, inter alia, įgyvendinamos JT ST rezoliucijos 1718 (2006), 1874 (2009), 2087 (2013), 2094 (2013) ir 2270 (2016);

               (5)

               JT ST rezoliucijoje 2270 (2016) nustatoma, kad turto įšaldymas turi būti taikomas KLDR Vyriausybės ir Korėjos darbininkų partijos subjektams arba jų vardu arba jų nurodymu veikiantiems asmenims, jeigu JT valstybė narė nusprendžia, kad jie yra susiję su KLDR branduoline ar balistinių raketų programomis arba kita veikla, uždrausta pagal atitinkamas JT ST rezoliucijas. Be to, Taryba mano, kad asmenims, veikiantiems KLDR Vyriausybės arba Korėjos darbininkų partijos subjektų, kurie, kaip nustatė Taryba, yra susiję su KLDR branduoline ar balistinių raketų programomis arba kita veikla, uždrausta pagal atitinkamas JT ST rezoliucijas, vardu arba jų nurodymu, turėtų būti taikomi kelionių apribojimai;

               (6)

               Taryba mano, kad būtina naujame priede išdėstyti tų asmenų ir subjektų sąrašą;

               (7)

               JT ST rezoliucijoje 2270 (2016) taip pat nustatoma, kad turto įšaldymas, taikytinas KLDR Vyriausybės arba Korėjos darbininkų partijos subjektams, arba jų vardu ar nurodymu veikiantiems asmenims, netaikomas, jeigu lėšos, kitas finansinis turtas ar ekonominiai ištekliai yra reikalingi KLDR misijoms JT ir kitose specializuotose agentūrose vykdyti;

               (8)

               tam tikroms šiame sprendime numatytoms priemonėms įgyvendinti reikia tolesnių Sąjungos veiksmų;

               (9)

               todėl Sprendimas (BUSP) 2016/849 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2016/849 iš dalies keičiamas taip:

               1.

               13 straipsnis iš dalies keičiamas taip:

                           a)

                           2 punktas pakeičiamas taip:

                                       „2.

                                       valstybių narių jurisdikcijai priklausančios finansų įstaigos nesudaro jokių sandorių ir nedalyvauja sandoriuose su:

                                                   a)

                                                   bankais, kurių buveinė yra KLDR, įskaitant KLDR centrinį banką;

                                                   b)

                                                   bankų, kurių buveinė yra KLDR, filialais ar patronuojamosiomis įmonėmis, priklausančiais valstybių narių jurisdikcijai;

                                                   c)

                                                   bankų, kurių buveinė yra KLDR, filialais ar patronuojamosiomis įmonėmis, nepriklausančiais valstybių narių jurisdikcijai;

                                                   d)

                                                   finansiniais subjektais, kurių buveinė nėra KLDR ir kurie priklauso valstybių narių jurisdikcijai, tačiau kuriuos kontroliuoja asmenys ar subjektai, kurių buveinė yra KLDR; arba

                                                   e)

                                                   finansiniais subjektais, kurių buveinė nėra KLDR arba kurie nepriklauso valstybių narių jurisdikcijai, tačiau kuriuos kontroliuoja asmenys ar subjektai, kurių buveinė yra KLDR,
                                                   išskyrus atvejus, kai tokiems sandoriams taikomas 3 punktas ir dėl jų gautas leidimas pagal 4 punktą.“;

                           b)

                           5 punktas pakeičiamas taip:

                                       „5.

                                       4 punkte nurodyto išankstinio leidimo nereikalaujama dėl lėšų pervedimo ar sandorio, kuris būtinas KLDR esančios valstybės narės diplomatinės ar konsulinės atstovybės arba tarptautinės organizacijos, besinaudojančios imunitetais KLDR pagal tarptautinę teisę, oficialiems tikslams;“;

               2.

               18 straipsnio 2 dalis pakeičiama taip:
               „2.   Valstybės narės draudžia laivams įplaukti į jų uostus, jei jos turi informacijos, suteikiančios pagrįstų priežasčių manyti, kad laivą tiesiogiai ar netiesiogiai nuosavybės teise valdo ar kontroliuoja asmuo ar subjektas, įtrauktas į I II, III arba V priede pateiktą sąrašą, arba laive yra krovinys, kurį draudžiama tiekti, parduoti, perduoti arba eksportuoti pagal JT ST rezoliucijas 1718 (2006), 1874 (2009), 2087 (2013), 2094 (2013) ar 2270 (2016) arba šį sprendimą.“;

               3.

               20 straipsnio 1 dalis pakeičiama taip:
               „1.   Draudžiama nuomoti ar frachtuoti su valstybių narių vėliava plaukiojančius laivus ar skraidančius orlaivius arba teikti įgulos paslaugas KLDR, I, II, III arba V priede išvardytiems asmenims ar subjektams, bet kokiems kitiems KLDR subjektams, kitiems asmenims ar subjektams, kurie, kaip nustatė valstybė narė, padėjo nesilaikyti sankcijų ar pažeisti JT ST rezoliucijų 1718 (2006), 1874 (2009), 2087 (2013), 2094 (2013) ar 2270 (2016) arba šio sprendimo nuostatas, asmenims ar subjektams, veikiantiems minėtų asmenų ar subjektų vardu ar nurodymu, arba minėtų asmenų ar subjektų nuosavybės teise valdomiems ar kontroliuojamiems subjektams.“;

               4.

               23 straipsnio 1 dalis papildoma šiuo punktu:

                           „d)

                           į I, II arba III priedą neįtrauktiems asmenims, veikiantiems KLDR Vyriausybės arba Korėjos darbininkų partijos subjektų, kurie, kaip nustato Taryba, yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013) ar 2270 (2016) draudžiama veikla, vardu arba jų nurodymu, kaip išvardyta šio sprendimo V priede.“;

               5.

               27 straipsnis iš dalies keičiamas taip:

                           a)

                           1 dalies d punktas pakeičiamas taip:

                                       „d)

                                       į I, II arba III priedą neįtraukti KLDR Vyriausybės arba Korėjos darbininkų partijos subjektai, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai, kurie, kaip nustato Taryba, yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013) ar 2270 (2016) draudžiama veikla, kaip išvardyta šio sprendimo V priede.“;

                           b)

                           6 dalies įvadinė formuluotė pakeičiama taip:
                           „6.   1 dalis nekliudo į sąrašą įtrauktam asmeniui ar subjektui, nurodytam II, III arba V priede, pervesti mokėtiną sumą pagal sutartį, sudarytą prieš tokio asmens ar subjekto įtraukimą į sąrašą, jeigu atitinkama valstybė narė yra nustačiusi, kad:“;

               6.

               28 straipsnis pakeičiamas taip:
               „28 straipsnis
               27 straipsnio 1 dalies d punktas ir 27 straipsnio 2 dalis, ta apimtimi, kuria jie nurodo į asmenis ir subjektus, kuriems taikomas 27 straipsnio 1 dalies d punktas, netaikomi lėšoms, kitam finansiniam turtui arba ekonominiams ištekliams, kurie reikalingi KLDR atstovybių JT ir jų specializuotų agentūrų bei susijusių organizacijų ar kitų KLDR diplomatinių ar konsulinių atstovybių veiklai vykdyti, taip pat lėšoms, kitam finansiniam turtui arba ekonominiams ištekliams, kurie, kaip iš anksto kiekvienu konkrečiu atveju nustato Sankcijų komitetas, yra reikalingi humanitarinei pagalbai teikti, branduolinio ginklo atsisakymui ar kitam tikslui, atitinkančiam JT ST rezoliucijos 2270 (2016) tikslus.“;

               7.

               32 straipsnio a punktas pakeičiamas taip:

                           „a)

                           į I, II, III,IV arba V priedo sąrašus įtraukti asmenys ar subjektai;“;

               8.

               33 straipsnio 2 dalis pakeičiama taip:
               „2.   Valstybių narių arba Sąjungos vyriausiojo įgaliotinio užsienio reikalams ir saugumo politikai pasiūlymu Taryba vieningai sudaro II, III arba V prieduose pateikiamus sąrašus ir priima jų pakeitimus.“;

               9.

               34 straipsnio 2 dalis pakeičiama taip:
               „2.   Jeigu Taryba nusprendžia asmeniui arba subjektui taikyti 23 straipsnio 1 dalies b ar c punkte arba 27 straipsnio 1 dalies b, c arba d punkte nurodytas priemones, ji atitinkamai iš dalies pakeičia II, III arba V priedą.“;

               10.

               35 straipsnis pakeičiamas taip:
               „35 straipsnis
               1.   I, II, III ir V prieduose pateikiami į sąrašą įtrauktų asmenų ir subjektų įtraukimo į sąrašą motyvai, kuriuos JT Saugumo Taryba arba Sankcijų komitetas yra pateikę dėl I priedo.
               2.   Be to, I, II, III ir V prieduose taip pat pateikiama informacija, jei ji turima, būtina atitinkamų asmenų tapatybei nustatyti arba subjektams identifikuoti, kurią Saugumo Taryba arba Sankcijų komitetas yra pateikę dėl I priedo. Asmenų atveju gali būti pateikiama, be kita ko, tokia informacija: vardas ir pavardė, įskaitant kitus vardus, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos arba profesija. Subjektų atveju gali būti pateikiama, be kita ko, tokia informacija: pavadinimai, registracijos vieta ir data, registracijos numeris ir verslo vieta. I priede taip pat nurodoma JT Saugumo Tarybos arba Sankcijų komiteto atlikto įtraukimo į sąrašą data.“;

               11.

               36 straipsnio 2 dalis pakeičiama taip:
               „2.   23 straipsnio 1 dalies b ir c punktuose ir 27 straipsnio 1 dalies b, c ir d punktuose nurodytos priemonės peržiūrimos reguliariai ir ne rečiau kaip kas 12 mėnesių. Jas nustojama taikyti atitinkamiems asmenims ir subjektams, jeigu laikydamasi 33 straipsnio 2 dalyje nurodytos tvarkos Taryba nustato, kad sąlygos, dėl kurių jos taikomos, nebeegzistuoja.“;

               12.

               pridedamas šio sprendimo priede pateiktas priedas.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. rugpjūčio 30 d.

            Tarybos vardu

            Pirmininkas

         M. MAASIKAS

      (1)  2013 m. balandžio 22 d. Tarybos sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2010/800/BUSP (OL L 111, 2013 4 23, p. 52).

      (2)  2010 m. gruodžio 22 d. Tarybos sprendimas 2010/800/BUSP dėl ribojamųjų priemonių Korėjos Liaudies Demokratinei Respublikai, kuriuo panaikinama Bendroji pozicija 2006/795/BUSP (OL L 341, 2010 12 23, p. 32).

      (3)  2016 m. kovo 31 d. Tarybos sprendimas (BUSP) 2016/476, kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai (OL L 85, 2016 4 1, p. 38).

      (4)  2016 m. gegužės 27 d. Tarybos sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (OL L 141, 2016 5 28, p. 79).

      PRIEDAS
      „
            V PRIEDAS
            23 straipsnio 1 dalies d punkte ir 27 straipsnio 1 dalies d punkte nurodytas asmenų ir subjektų sąrašas
         “


title: 2007/850/EB: 2007 m. lapkričio 22 d. Europos centrinio banko sprendimas, iš dalies keičiantis Sprendimą ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų (ECB/2007/15)

text:
19.12.2007

               LT

               Europos Sąjungos oficialusis leidinys

               L 333/86

      EUROPOS CENTRINIO BANKO SPRENDIMAS

   2007 m. lapkričio 22 d.
   iš dalies keičiantis Sprendimą ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų
   (ECB/2007/15)
   (2007/850/EB)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 32 straipsnį,
   kadangi:

               (1)

               ECBS statuto 32 straipsnis nustato eurą įsivedusių valstybių narių nacionalinių centrinių bankų (NCB) pinigų politikos pajamų paskirstymo bendrąsias taisykles. ECBS statuto 32 straipsnyje nustatytos bendrosios taisyklės taip pat taikomos pajamoms, atsirandančioms dėl iš apyvartos išimtų eurų banknotų nurašymo.

               (2)

               ECBS statuto 32 straipsnio 5 dalyje nurodyta, kad NCB pinigų politikos pajamų suma paskirstoma NCB proporcingai jų apmokėtai ECB kapitalo daliai. Pagal ECBS statuto 32 straipsnio 7 dalį Valdančioji taryba yra kompetentinga imtis visų kitų 32 straipsniui taikyti reikalingų priemonių. Tai apima kompetenciją atsižvelgti į kitus veiksnius, priimant sprendimą dėl pajamų, atsirandančių dėl iš apyvartos išimtų eurų banknotų nurašymo, paskirstymo. Šiame kontekste, laikantis vienodų sąlygų ir teisingumo principų, būtina atsižvelgti į laikotarpį, kada buvo išleisti iš apyvartos išimti eurų banknotai. Todėl šių ypatingų pajamų paskirstymo raktas turi atspindėti ir atitinkamą ECB kapitalo dalį, ir emisijos etapo trukmę.

               (3)

               Eurų banknotų išėmimą iš apyvartos būtina sureguliuoti atskirais sprendimais, kurie turi būti priimti vadovaujantis 2003 m. kovo 20 d. Sprendimo ECB/2003/4 dėl euro banknotų nominalų, specifikacijų, atkūrimo, keitimo ir išėmimo iš apyvartos (1) 5 straipsniu.

               (4)

               Šis sprendimas nepažeidžia išleidžiančių institucijų finansinių įsipareigojimų pagal 2001 m. gruodžio 6 d. Sprendimą ECB/2001/15 dėl euro banknotų emisijos (2).

               (5)

               2007 m. balandžio 26 d. Gairių ECB/2007/2 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (3) 14 straipsnio 2 dalyje nustatyta, kad TARGET2 sistema pakeis dabartinę TARGET sistemą. eurą įsivedusių valstybių narių NCB pereis prie TARGET2 laikydamiesi Gairių ECB/2007/2 13 straipsnyje nustatyto tvarkaraščio. Be to, kai kurie euro neįsivedusių valstybių narių NCB prisijungs prie TARGET2 pagal atskirą susitarimą su ECB ir eurą įsivedusių valstybių narių NCB. Todėl būtina atnaujinti 2001 m. gruodžio 6 d. Sprendime ECB/2001/16 dėl dalyvaujančių valstybių narių nacionalinių centrinių bankų pinigų politikos pajamų paskirstymo nuo 2002 finansinių metų (4) esančias nuorodas į „TARGET“.

               (6)

               Taip pat reikia padaryti kai kuriuos kitus Sprendimo ECB/2001/16 pakeitimus, susijusius su pinigų politikos pajamų įvertinimu ir iš anksto pristatytiems eurų banknotams taikomomis taisyklėmis,

         NUSPRENDĖ:
   1 straipsnis
   Sprendimas ECB/2001/16 iš dalies keičiamas taip:

               1.

               1 straipsnis iš dalies keičiamas taip:
               Po apibrėžimo „kiekvienos dienos užsienio valiutos keitimo kursas“ įterpiami šie apibrėžimai:

                           „n)

                           iš apyvartos išimti euro banknotai – tai bet koks euro banknoto tipas ar serija, kurie buvo išimti iš apyvartos Valdančiosios tarybos sprendimu, priimtu vadovaujantis Sprendimo ECB/2003/4 5 straipsniu;

                           o)

                           emisijos raktas – tai vidutinis pasirašyto kapitalo raktas iš apyvartos išimtų euro banknotų tipo ar serijos emisijos etapo metu;

                           p)

                           emisijos etapas – euro banknoto tipo ar serijos atžvilgiu tai laikotarpis, kuris prasideda tą dieną, kurią į įsipareigojimų bazę yra įtraukta pirmoji šio tipo ar serijos euro banknoto emisija, ir baigiasi tą dieną, kurią į įsipareigojimų bazę yra įtraukta paskutinioji šio tipo ar serijos euro banknoto emisija;

                           q)

                           nurašyti – tai pašalinti iš apyvartos išimtus euro banknotus iš balanso straipsnio „apyvartoje esantys banknotai“.“

               2.

               3 straipsnio 3 dalis pakeičiama taip:
               „3.   Kai NCB nustatyto turto vertė viršija jo įsipareigojimų bazę arba yra mažesnė už ją, šis skirtumas kompensuojamas šio skirtumo vertei taikant orientacinę palūkanų normą.“

               3.

               Po 5 straipsnio įterpiamas šis 5a straipsnis:
               „5a straipsnis
               Pajamų, atsirandančių dėl iš apyvartos išimtų euro banknotų nurašymo, apskaičiavimas ir paskirstymas
               1.   Iš apyvartos išimti euro banknotai lieka įsipareigojimų bazės dalimi, kol jie yra pakeičiami arba nurašomi, atsižvelgiant į tai, kuris įvykis įvyksta pirmiau.
               2.   Valdančioji taryba gali nuspręsti nurašyti iš apyvartos išimtus euro banknotus; tokiu atveju ji nustato nurašymo dieną ir visą atidėjinių sumą, skirtą tiems iš apyvartos išimtiems euro banknotams, kurie, kaip tikimasi, dar gali būti pakeisti.
               3.   Iš apyvartos išimti euro banknotai nurašomi taip:

                           a)

                           Nurašymo dieną iš ECB ir NCB balanso straipsnių „apyvartoje esantys banknotai“ atimama visa iš apyvartos išimtų euro banknotų, dar esančių apyvartoje, suma. Šiam tikslui faktinės iš apyvartos išimtų euro banknotų, kurie buvo išleisti į apyvartą, sumos pakoreguojamos į jų proporcines sumas, apskaičiuotas atsižvelgiant į emisijos raktą, o skirtumai sureguliuojami tarp ECB ir NCB.

                           b)

                           Pakoreguota iš apyvartos išimtų euro banknotų suma nurašoma iš balanso straipsnio „apyvartoje esantys banknotai“ į NCB pelno (nuostolio) ataskaitas.

                           c)

                           Kiekvienas NCB nustato atidėjinius, skirtus iš apyvartos išimtiems euro banknotams, kurie, kaip tikimasi, dar gali būti pakeisti. Atidėjiniai atitinka atitinkamo NCB dalį visoje atidėjinių sumoje, apskaičiuotą naudojant emisijos raktą.

                     4.   Iš apyvartos išimti euro banknotai, kurie pakeičiami po nurašymo datos, įtraukiami į juos priėmusio NCB apskaitą. Iš apyvartos išimtų euro banknotų įplaukos bent kartą per metus perskirstomos tarp NCB taikant emisijos raktą, o skirtumai sureguliuojami tarp jų. Kiekvienas NCB atima proporcinę sumą iš savo atidėjinių arba, jei įplaukos viršija atidėjinius – įtraukia atitinkamas išlaidas į savo pelno (nuostolio) ataskaitą.
               5.   Valdančioji taryba kasmet peržiūri visą atidėjinių sumą.“

               4.

               I priedas iš dalies keičiamas pagal šio sprendimo I priedą.

               5.

               II priedas iš dalies keičiamas pagal šio sprendimo II priedą.

               6.

               Atitinkamam NCB perėjus prie TARGET2, visos Sprendime ECB/2001/16 esančios nuorodos į „TARGET“ laikomos nuorodomis į „TARGET2“.

         2 straipsnis
   Baigiamoji nuostata
   Šis sprendimas įsigalioja 2008 m. sausio 1 d.

      Priimta Frankfurte prie Maino, 2007 m. lapkričio 22 d.

            ECB pirmininkas

         Jean-Claude TRICHET

      (1)  OL L 78, 2003 3 25, p. 16.

      (2)  OL L 337, 2001 12 20, p. 52. Sprendimas su paskutiniais pakeitimais, padarytais Sprendimu ECB/2006/25 (OL L 24, 2007 1 31, p. 13).

      (3)  OL L 237, 2007 9 8, p. 1.

      (4)  OL L 337, 2001 12 20, p. 55. Sprendimas su paskutiniais pakeitimais, padarytais Sprendimu ECB/2006/7 (OL L 148, 2006 6 2, p. 56).

      I PRIEDAS
      Sprendimo ECB/2001/16 I priedas iš dalies keičiamas taip:
      A dalies 1 punkto pabaigoje įterpiama ši pastraipa:

         „Jei grynųjų pinigų keitimo data yra diena, kurią TARGET/TARGET2 nedirba, naujo Eurosistemos NCB įsipareigojimas, atsirandantis iš euro banknotų, kurie buvo iš anksto pristatyti pagal 2006 m. liepos 14 d. Gaires ECB/2006/9 dėl tam tikrų pasiruošimų grynųjų pinigų keitimui į eurą bei dėl eurų banknotų ir monetų išankstinio pristatymo bei išankstinio sub-pristatymo ne euro zonoje (1) ir kurie tuomet pateko į apyvartą iki grynųjų pinigų keitimo datos, yra įsipareigojimų bazės dalis (kaip korespondentinių sąskaitų dalis HBS įsipareigojimų 10.4 straipsnyje), kol įsipareigojimas tampa vidinių Eurosistemos tarpusavio įsipareigojimų, atsirandančių iš TARGET/TARGET2 sandorių, dalimi.

         (1)  OL L 207, 2006 7 28, p. 39.“

      II PRIEDAS
      Sprendimo ECB/2001/16 II priedas iš dalies keičiamas taip:
      A dalies pabaigoje, po pastraipos, kuri baigiasi žodžiais „pagal 2002 m. gruodžio 31 d. vienos uncijos aukso kainą eurais“, įterpiamas šis punktas:

                  „6)

                  pretenzijos, atsirandančios iš euro banknotų, kurie buvo iš anksto pristatyti pagal Gaires ECB/2006/9 ir kurie tuomet pateko į apyvartą iki grynųjų pinigų keitimo datos (iki grynųjų pinigų keitimo datos – HBS turto 4.1 straipsnio dalis, po to – korespondentinių sąskaitų dalis HBS turto 9.5 straipsnyje), bet tik kol tokia pretenzija tampa vidinių Eurosistemos tarpusavio pretenzijų, atsirandančių iš TARGET/TARGET2 sandorių, dalimi.“


title: 2017 m. vasario 10 d. Europos Centrinio Banko sprendimas (ES) 2017/274, kuriuo nustatomi principai dėl nacionalinių kompetentingų institucijų koordinatorių padėjėjų darbo vertinimo teikimo ir kuriuo panaikinamas Sprendimas (ES) 2016/3 (ECB/2017/6)

text:
17.2.2017

               LT

               Europos Sąjungos oficialusis leidinys

               L 40/72

         EUROPOS CENTRINIO BANKO SPRENDIMAS (ES) 2017/274
   2017 m. vasario 10 d.
   kuriuo nustatomi principai dėl nacionalinių kompetentingų institucijų koordinatorių padėjėjų darbo vertinimo teikimo ir kuriuo panaikinamas Sprendimas (ES) 2016/3 (ECB/2017/6)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 6 straipsnio 1 ir 7 dalis,
   kadangi:

               (1)

               Reglamento (ES) Nr. 1024/2013 (ES) 6 straipsnio 1 dalyje numatyta, kad Europos Centrinis Bankas (ECB) yra atsakingas už tai, kad bendras priežiūros mechanizmas (BPM) veiktų veiksmingai ir nuosekliai. To reglamento 79 konstatuojamoje dalyje nurodoma, kad veiksmingai priežiūrai vykdyti reikalingi labai motyvuoti, gerai apmokyti ir nešališki darbuotojai;

               (2)

               vadovaujantis Europos Centrinio Banko reglamento (ES) Nr. 468/2014 (ECB/2014/17) (2) 3–6 straipsniais, ECB yra atsakingas už jungtinių priežiūros grupių, sudarytų iš ECB ir nacionalinių kompetentingų institucijų darbuotojų, sukūrimą ir sandarą. Jungtinės priežiūros grupės (JPG) koordinatorius, kuriam padeda vienas ar daugiau nacionalinių kompetentingų institucijų (NKI) koordinatorių padėjėjų, užtikrina JPG darbo koordinavimą;

               (3)

               atsižvelgiant į svarbų NKI koordinatorių padėjėjų vaidmenį koordinuojant į JPG jų NKI deleguotus narius, būtina ir proporcinga nustatyti vienodą NKI koordinatorių padėjėjų JPG darbo vertinimo tvarką. Kadangi darbo vertinimas padėtų nuolat gerinti NKI koordinatorių padėjėjų darbą, jis galėtų padėti užtikrinti tinkamą JPG veiklą;

               (4)

               NKI yra atsakingos tik už savo darbuotojų vertinimą, o ECB yra atsakingas tik už savo darbuotojų vertinimą. Tačiau NKI gali naudoti pagal šį sprendimą pateiktą darbo vertinimą savo personalo valdymo tikslais ir jis gali būti naudojamas kaip indėlis į NKI vidaus personalo pareigų atlikimo vertinimo sistemas, jei tai leidžiama pagal atitinkamą nacionalinę teisę;

               (5)

               pradiniu bandomuoju laikotarpiu NKI koordinatorių padėjėjų darbas buvo vertinamas vadovaujantis principais, įtvirtintais Europos Centrinio Banko sprendime (ES) 2016/3 (ECB/2015/36) (3). Pasibaigus tam bandomajam laikotarpiui, minėtas sprendimas turėtų būti panaikintas siekiant teisinio aiškumo;

               (6)

               bandomuoju laikotarpiu įgyta patirtis parodė, kad NKI koordinatorių padėjėjų darbo vertinimo mechanizmas gali būti naudingas siekiant užtikrinti veiksmingą JPG veiklą. Tačiau reikalingas papildomas vertinimas. Dėl šios priežasties darbo vertinimo mechanizmas turėtų būti papildomai tęsiamas vienerių metų trukmės bandomuoju laikotarpiu. Turėtų būti atlikta kita peržiūra siekiant įvertinti, ar būtų naudinga tęsti darbo vertinimo mechanizmą nuolat;

               (7)

               peržiūros rezultatai turėtų būti pateikti Priežiūros valdybai. Atsižvelgiant į peržiūrą, Valdančiajai tarybai turėtų būti pateiktas pasiūlymas dėl to, ar darbo vertinimo mechanizmas turėtų būti tęsiamas ar ne;

               (8)

               vadovaujantis Europos Parlamento ir Tarybos reglamento Nr. (EB) 45/2001 (4) 27 straipsniu, buvo konsultuojamasi su Europos duomenų apsaugos priežiūros pareigūnu, kuris 2015 m. balandžio 7 d. pateikė savo nuomonę, pripažindamas, kad darbo vertinimas yra būtinas JPG valdymui, ir pritardamas darbo vertinimo mechanizmui, kartu rekomenduodamas, kad konkretus jo veikimas turėtų būti apibrėžtas atitinkamoje teisinėje priemonėje,

         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime vartojamos Reglamento (ES) Nr. 1024/2013 2 straipsnyje ir Reglamento (ES) Nr. 468/2014 (ECB/2014/17) 2 straipsnyje pateiktos sąvokų apibrėžtys.
   2 straipsnis
   Darbo vertinimas
   1.   JPG koordinatoriai pateikia NKI koordinatorių padėjėjams jų ir jų grupės darbo, vykdant jų uždavinius ir tikslus JPG, vertinimą, vadovaujantis I priede išdėstytais principais, ir atsižvelgia į II priede išdėstytas kompetencijas.
   2.   JPG koordinatoriai, pasikonsultavę su NKI koordinatoriaus padėjėju, nustato pagrindinius NKI koordinatoriaus padėjėjo uždavinius ir tikslus.
   3.   JPG koordinatoriai teikia ciklo, kuris prasideda šio sprendimo įsigaliojimo dieną ir baigiasi praėjus 12 mėnesių, pabaigos darbo vertinimą.
   3 straipsnis
   Peržiūra
   Pasibaigus darbo vertinimo ciklui, ECB, bendradarbiaudamas su NKI, peržiūri darbo vertinimo mechanizmo veikimą ir apie tai praneša Priežiūros valdybai. Ataskaitoje nurodomas pasiūlymas, ar darbo vertinimo mechanizmas turėtų būti tęsiamas.
   4 straipsnis
   Panaikinimas
   Sprendimas (ES) Nr. 2016/3 (ECB/2015/36) panaikinamas.
   5 straipsnis
   Įsigaliojimas
   Šis sprendimas įsigalioja 2017 m. vasario 15 d.

      Pasirašyta Frankfurte prie Maino 2017 m. vasario 10 d.

            ECB valdančiosios tarybos vardu

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      (2)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

      (3)  2015 m. lapkričio 18 d. Europos Centrinio Banko sprendimas (ES) 2016/3, kuriuo nustatomi principai dėl nacionalinių kompetentingų institucijų koordinatorių padėjėjų darbo Bendro priežiūros mechanizmo jungtinėse priežiūros grupėse vertinimo teikimo (ECB/2015/36) (OL L 1, 2016 1 5, p. 4).

      (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      I PRIEDAS

         Nacionalinių kompetentingų institucijų koordinatorių padėjėjų darbo Bendro priežiūros mechanizmo jungtinėse priežiūros grupėse vertinimo teikimo principai

         1 principas

         Darbo vertinimo apimtis

      Nacionalinių kompetentingų institucijų (NKI) koordinatorių padėjėjams Bendro priežiūros mechanizmo (BPM) jungtinėse priežiūros grupėse (JPG) darbo vertinimas teikiamas, jei jie JPG dirba bent jau 25 % visą darbo dieną dirbančio darbuotojo etato, kuris apibrėžtas atitinkamos NKI darbo sistemoje.

         2 principas

         Darbo vertinimo tikslas

      Tam, kad viso BPM veikimas būtų užtikrintas ir tobulinamas, darbo vertinime pripažįstamas ir vertinamas NKI koordinatoriaus padėjėjo darbas kai jis atlieka savo uždavinius, siekiant išplėsti BPM bendrų tikslų ir savo, kaip NKI koordinatoriaus padėjėjo, įgaliojimų suvokimą ir taip skatinant JPG darbo gerinimą ir integraciją.

         3 principas

         Darbo vertinimo procesas

                  1.

                  Prasidėjus darbo vertinimo ciklui, JPG koordinatorius, pasikonsultavęs su NKI koordinatoriaus padėjėju, nustato pagrindinius kiekvieno NKI koordinatoriaus padėjėjo, kurio atžvilgiu atliekamas vertinimas pagal 1 principą, uždavinius ir tikslus. Šie uždaviniai ir tikslai išdėstomi BPM vertinimo formoje.

                  2.

                  Darbo vertinimo ciklo metu JPG koordinatorius teikia kiekvienam NKI koordinatoriaus padėjėjui gaires ir neformaliai vertina jo darbą. Pasibaigus vertinimo ciklui, JPG koordinatorius kiekvienam 1 principe nurodytam NKI koordinatoriaus padėjėjui teikia ciklo pabaigos darbo vertinimą žodžiu ir raštu BPM vertinimo forma. Prieš galutinai įforminant vertinimo formą, koordinatoriaus padėjėjui suteikiama galimybė formaliai išdėstyti savo nuomonę ir pastabas dėl pateikto darbo vertinimo.

                  3.

                  Neformaliame ir ciklo pabaigos darbo vertinime atsižvelgiama į NKI koordinatoriaus padėjėjo pagrindinius uždavinius ir tikslus, II priede išdėstytas BPM kompetencijas bei jo grupės įnašą į visos JPG veiklą.

         4 principas

         Prieiga prie darbo vertinimo

                  1.

                  Atitinkamai NKI pateikus prašymą, su ciklo pabaigos darbo vertinimu gali susipažinti ir jį naudoti atitinkama NKI tam, kad palengvintų savo įprastą personalo valdymą, jei tai leidžiama pagal taikytiną nacionalinę teisę.

                  2.

                  NKI gali darbo vertinimą naudoti kaip papildomą įnašą savo vidaus personalo pareigų atlikimo vertinimo sistemose, jei tai leidžiama pagal taikytiną nacionalinę teisę.

                  3.

                  Prieiga prie darbo vertinimo, taip pat galimybė perduoti jo duomenis NKI suteikiama vadovaujantis Reglamento (EB) Nr. 45/2001 8 straipsnio a punktu.

         5 principas

         Darbo vertinimo teikimo kontekste tvarkomų asmens duomenų apsauga

                  1.

                  ECB darbo vertinimo duomenis tvarko vadovaudamasis Reglamentu (EB) Nr. 45/2001.

                  2.

                  Darbo vertinimo duomenys gali būti naudojami tik 2 ir 4 principuose apibrėžtais tikslais ir saugomi ilgiausiai penkerius metus.

      II PRIEDAS

         BPM dirbantiems darbuotojams ypač svarbių kompetencijų sąrašas (BPM kompetencijos)

            Profesinės žinios
         : Žinios apie priežiūros politiką, metodologiją ir taisykles, ypač BPM kontekste, taip pat apie finansų įstaigų veiklą. Žino apie pokyčius šiose srityse ir taiko žinias atitinkamose darbo srityse.

            Komunikacija
         : Grupėms arba asmenims žodžiu arba raštu perduoda informaciją aiškiai ir nuosekliai, kad būtų užtikrinta, jog jie supranta informaciją ir perduodamą turinį. Tinkamai klausosi kitų ir jiems atsako.

            Bendradarbiavimas
         : Sukuria ir išlaiko tęstinius bendradarbiavimo ryšius su bendradarbiais, kad būtų pasiekti grupės Europos tikslai. Plečia ir išlaiko veiksmingus ryšius su kitais siekdami paskatinti grupės darbą ir prie jo prisidėti. Su grupe aktyviai dalinasi duomenimis, informacija ir žiniomis.

            Pasiryžimas pasiekti tikslus
         : Siekdamas sėkmingų sprendimų, uždavinius atlieka su užsispyrimu ir ištverme, savo elgesį priderina prie situacijos, kad rastų tinkamą būdą teigiamam rezultatui pasiekti.

            Išvadų darymas ir kruopštus tyrimas
         : Analizuoja ir vertina situacijas, duomenis ir informaciją, tam, kad išvystytų tinkamas strategijas, planus ir politiką. Supranta ir formuluoja skirtingus ir vienas kitam prieštaraujančius požiūrius tam tikru klausimu, jei reikia koreguoja metodus pasikeitus situacijos reikalavimams, apsvarsto problemas pagal naujus požiūrius ir išplečia kitų pasiūlytus svarstymus arba sprendimus. Stengiasi visiškai suprasti problemas prieš teikdamas patarimus arba darydamas išvadas, tuo pat metu surinkdamas visą reikalingą ir tikslią informaciją, priima protingus sprendimus pagarbiai užduodamas būtinus klausimus, nuolat siekia identifikuoti galimas problemas ir ieško įvairios informacijos.

            Užtikrintumo diapazonas ir perspektyvų ieškojimas
         : Žvelgia plačiau nei reikalauja užimamos pareigos tam, kad sukurtų platesnį savo veiklos kontekstą, turėdamas išsamų supratimą apie įvairias funkcijas ir veiklos sritis, rodydamas supratimą apie skirtingus kultūrinius kontekstus ir požiūrius bei įvertindamas savo sprendimų poveikį kitiems. Mąsto apie ateitį ir įžvelgia būsimas galimybes bei grėsmes, imasi veiksmų galimybėms sukurti arba užkirsti kelią būsimoms problemoms.

            Nešališkas elgesys, išlaikant vientisumą ir nepriklausomumą
         : Veikia nepriklausomai ir nešališkai, vardan visos Sąjungos interesų, remdamasis BPM profesiniais standartais, patikrindamas aplinkybes, kad gautų išsamų ir realų situacijos vaizdą. Siekia sumažinti arba panaikinti išankstinius nusistatymus, prietarus arba subjektyvius vertinimus remdamiesi patikrinamais duomenimis ir faktais.

            BPM grupių valdymas (taikytina tik vadovams)
         : Vadovavimas grupėms telekomunikacijų ir nuotoliniais būdais ir vadovavimas joms siekiant grupės tikslų. Grupės veiklos koordinavimas tarptautiniu lygiu, nurodant kryptį ir naudojant jos kompetenciją ir įvairovę efektyviausiu ir veiksmingiausiu būdu. Stengiasi sumažinti ir išsklaidyti situacijų dviprasmiškumą ir rasti būdų, kaip vadovauti ir pateikti rezultatus esant neaiškumams.


title: 2007/662/EB: 2007 m. spalio 9 d. Tarybos sprendimas dėl Slovėnijai atstovaujančių Regiono komiteto penkių narių ir trijų pakaitinių narių skyrimo

text:
13.10.2007

               LT

               Europos Sąjungos oficialusis leidinys

               L 270/17

      TARYBOS SPRENDIMAS

   2007 m. spalio 9 d.
   dėl Slovėnijai atstovaujančių Regiono komiteto penkių narių ir trijų pakaitinių narių skyrimo
   (2007/662/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Slovėnijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus B. SOVIČ, M. KOVAČIČ, B. PEČAN, T. ŠTEBE ir J. HALB įgaliojimams tapo laisvos penkios Regionų komiteto narių vietos. Pasibaigus A. COLARIČ įgaliojimams ir atsistatydinus A. KOVŠE tapo dvi laisvos Regionų komiteto pakaitinių narių vietos. J. MAJCEN paskyrus nare (įgaliojimų pakeitimas) tapo laisva viena Regionų komiteto pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. skiriami Regionų komiteto:

               a)

               nariais:

                           Franci ROKAVEC, župan Občine Litija,

                           Franci VOVK, župan Občine Dolenjske Toplice,

                           Irena MAJCEN, županja Občine Slovenska Bystrica (įgaliojimų pakeitimas),

                           Aleš ČERIN, podžupan Mestne občine Ljubljana,

                           Jasmina VIDMAR, članica občinskega sveta Mestne občine Maribor;

                     ir

               b)

               pakaitiniais nariais:

                           Antón ŠTIHEC, župan Mestne občine Murska Sobota,

                           Blaž MILAVEC, župan Občine Sodražica,

                           Jure MEGLIČ, podžupan Občine Tržič.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2007 m. spalio 9 d.

            Tarybos vardu

            Pirmininkas

         F. TEIXEIRA DOS SANTOS

      (1)  OL L 56, 2006 2 25, p. 75.


title: 2007/834/EB,Euratomas: 2007 m. lapkričio 22 d. Tarybos ir komisijos sprendimas dėl pozicijos Tarptautinio mokslo ir technologijų centro valdančiojoje taryboje, kurios Bendrijos turi laikytis dėl Šveicarijos konfederacijos prisijungimo prie Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos susitarimo dėl Tarptautinio mokslo ir technologijų centro steigimo

text:
15.12.2007

               LT

               Europos Sąjungos oficialusis leidinys

               L 330/29

      TARYBOS IR KOMISIJOS SPRENDIMAS

   2007 m. lapkričio 22 d.
   dėl pozicijos Tarptautinio mokslo ir technologijų centro valdančiojoje taryboje, kurios Bendrijos turi laikytis dėl Šveicarijos konfederacijos prisijungimo prie Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos susitarimo dėl Tarptautinio mokslo ir technologijų centro steigimo
   (2007/834/EB, Euratomas)
   EUROPOS SĄJUNGOS TARYBA IR EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 300 straipsnio 2 dalį,
   atsižvelgdamos į Europos atominės energijos bendrijos steigimo sutartį, ypač į jos 101 straipsnį,
   atsižvelgdamos į 1992 m. gruodžio 21 d. Tarybos reglamentą (EEB) Nr. 3955/92 dėl Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos Susitarimo dėl Tarptautinio mokslo ir technologijų centro įsteigimo sudarymo Europos ekonominės bendrijos vardu (1), ypač į jo 3 straipsnio 1, 3 ir 4 dalis, ir į 1992 m. gruodžio 21 d. Komisijos reglamentą (Euratomas) Nr. 3956/92 dėl Europos atominės energijos bendrijos sudaromo Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos Susitarimo dėl Tarptautinio mokslo ir technologijų centro įsteigimo (2), ypač į jo 3 straipsnį,
   atsižvelgdamos į Komisijos pasiūlymą,
   kadangi:

               (1)

               Veikdamos kaip viena Šalis, 1992 m. gruodžio 21 d. Europos atominės energijos bendrija ir Europos ekonominė bendrija (toliau – Bendrijos), sudarė Susitarimą dėl Tarptautinio mokslo ir technologijų centro steigimo (toliau – Susitarimas).

               (2)

               2007 m. vasario 27 d. Šveicarijos Konfederacija pranešė Tarptautinio mokslo ir technologijų centro valdančiajai tarybai (toliau – Valdančioji taryba) apie ketinimą prisijungti prie Susitarimo.

               (3)

               Pagal Susitarimo XIII straipsnį šiam prisijungimui turi pritarti Valdančioji taryba.

               (4)

               Valdančiojoje taryboje Bendrijoms atstovauja Tarybai pirmininkaujanti šalis ir Komisija,

         NUSPRENDĖ:
   1 straipsnis
   Bendrijų vardu pritariama Šveicarijos Konfederacijos prisijungimui prie Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos susitarimo dėl Tarptautinio mokslo ir technologijų centro steigimo.
   2 straipsnis
   Tarybai pirmininkaujančios šalies ir Komisijos atstovai Valdančiojoje taryboje šiuo sprendimu įgaliojami pritarti Šveicarijos Konfederacijos prisijungimui prie Susitarimo.

      Priimta Briuselyje, 2007 m. lapkričio 22 d.

            Komisijos vardu

            Pirmininkas

         José Manuel BARROSO

            Tarybos vardu

            Pirmininkas

         M. PINHO

      (1)  OL L 409, 1992 12 31, p. 1.

      (2)  OL L 409, 1992 12 31, p. 10.


title: 2006/557/EB: 2006 m. rugpjūčio 8 d.  Komisijos sprendimas, iš dalies keičiantis Sprendimą 2005/802/EB, priimantį pasiūlytus įsipareigojimus, susijusius su antidempingo procedūra dėl kalio chlorido, kurio kilmės šalis yra Rusijos Federacija, importo

text:
9.8.2006

               LT

               Europos Sąjungos oficialusis leidinys

               L 218/22

      KOMISIJOS SPRENDIMAS

   2006 m. rugpjūčio 8 d.
   iš dalies keičiantis Sprendimą 2005/802/EB, priimantį pasiūlytus įsipareigojimus, susijusius su antidempingo procedūra dėl kalio chlorido, kurio kilmės šalis yra Rusijos Federacija, importo
   (2006/557/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį,
   pasitarusi su Patariamuoju komitetu,
   kadangi:

               (1)

               Reglamentu (EEB) Nr. 3068/92 (2) (toliau – pradinis reglamentas) Taryba nustatė galutinius antidempingo muitus, inter alia, Baltarusijos ir Rusijos kilmės kalio chlorido (toliau – kalis arba tiriamoji prekė) importui.

               (2)

               Po priemonių galiojimo pabaigos peržiūros pagal pagrindinio reglamento 11 straipsnio 2 dalį ir po tarpinės peržiūros pagal 11 straipsnio 3 dalį (toliau – ankstesnis tyrimas) Reglamentu (EB) Nr. 969/2000 (3) Taryba nusprendė, kad toliau būtų taikomos pirmiau minėtos priemonės ir pakeitė priemonių formą. Priemonės įvestos nustatant fiksuotą sumą eurais už vieną toną įvairių kategorijų ir rūšių kalio.

               (3)

               Reglamentu (EB) Nr. 992/2004 (4) Taryba atleido nuo antidempingo muitų su tam tikrais įsipareigojimų pasiūlymais (toliau – plėtros įsipareigojimai) susijusį importą į valstybes nares, įstojusias į Europos Sąjungą 2004 m. gegužės 1 d. (toliau – ES-10), ir leido Komisijai priimti šiuos plėtros įsipareigojimus. Šiuo pagrindu ir vadovaudamasi pagrindinio reglamento 8 straipsniu, 11 straipsnio 3 dalimi, 21 straipsniu ir 22 straipsnio c punktu, Komisija Reglamentu (EB) Nr. 1002/2004 (5) priėmė plėtros įsipareigojimus iš: i) Baltarusijos eksportuojančio gamintojo su Austrijoje, Lietuvoje ir Rusijoje įsikūrusiomis bendrovėmis, ii) Rusijos eksportuojančio gamintojo su Rusijoje ir Austrijoje įsikūrusiomis bendrovėmis ir iii) Rusijos eksportuojančio gamintojo su priimant įsipareigojimus Kipre įsikūrusia bendrove.

               (4)

               Reglamentu (EB) Nr. 858/2005 (6) Komisija priėmė naujus pirmiau minėtų eksportuojančių gamintojų įsipareigojimus, kurie galiojo iki 2006 m. balandžio 13 d.

               (5)

               Po dviejų atskirų dalinės tarpinės peržiūros tyrimų pagal pagrindinio reglamento 11 straipsnio 3 dalį, atliktų Rusijos eksportuojančių gamintojų „JSC Silvinit“ ir „JSC Uralkali“ prašymu, Reglamentu (EB) Nr. 1891/2005 Taryba iš dalies pakeitė Reglamentą (EEB) Nr. 3068/92 ir vietoj nustatytų muitų sumų įvedė individualius ad valorem muitus visoms šių Rusijos bendrovių gaminamoms kalio rūšims. Sprendimu 2005/802/EB (7) Komisija priėmė „JSC Silvinit“ ir „JSC Uralkali“ pasiūlytus įsipareigojimus. Tuo metu „JSC Silvinit“ turėjo vienintelį platintoją – „JSC International Potash Company“ Maskvoje, su kuriuo „JSC Silvinit“ pasiūlė įsipareigojimą.

               (6)

               2006 m. sausio mėn. „JSC Silvinit“ pranešė Komisijai apie savo pageidavimą pakeisti prekybos į Bendriją kanalus ir įtraukti platintoją „Polyfer Handels GmbH“ (Viena, Austrija). Atsižvelgdama į šią permainą, „JSC Silvinit“ paprašė, kad būtų atitinkamai iš dalies pakeistos susijusios Sprendimo 2005/802/EB nuostatos. Todėl „JSC Silvinit“ su „JSC International Potash Company“ ir „Polyfer Handels GmbH“ kartu pasiūlė patikslintą įsipareigojimą.

               (7)

               Taip pat buvo nuspręsta, kad į „JSC Silvinit“ prekybos kanalus įtraukus „Polyfer Handels GmbH“, nepaveiktas nei įsipareigojimo veikimo tinkamumas, nei jo efektyvi stebėsena.

               (8)

               Atsižvelgiant į tai, kas išdėstyta pirmiau, buvo nutarta atitinkamai iš dalies pakeisti Sprendimo 2005/802/EB rezoliucinę dalį,

         NUSPRENDĖ:
   1 straipsnis
   Sprendimo 2005/802/EB 1 straipsnis pakeičiamas taip:

      „1 straipsnis
      Toliau nurodytų eksportuojančių gamintojų ir bendrovių pasiūlyti įsipareigojimai, susiję su šiomis antidempingo procedūromis dėl kalio chlorido, kurio kilmės šalis yra Rusija, importo, yra priimti.

                  Šalis

                  Bendrovė

                  TARIC papildomas kodas

                  Rusijos Federacija

                  Pagamino „JSC Silvinit“ (Solikamskas, Rusija) ir pardavė „JSC International Potash Company“ (Maskva, Rusija) arba „Polyfer Handels GmbH“ (Viena, Austrija) pirmajam nepriklausomam pirkėjui Bendrijoje, vykdančiam importą.

                  A695

                  Rusijos Federacija

                  Pagamino ir pardavė „JSC Uralkali“ (Berezniki, Rusija) arba pagamino „JSC Uralkali“ (Berezniki, Rusija) ir pardavė „Uralkali Trading SA“ (Ženeva, Šveicarija) pirmajam nepriklausomam pirkėjui Bendrijoje, vykdančiam importą.

                  A520“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2006 m. rugpjūčio 8 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OJ L 340, 2005 12 23, p. 17).

      (2)  OL L 308, 1992 10 24, p. 41. Reglamentas su paskutiniais pakeitimais, padarytais Reglamentu (EB) Nr. 1891/2005 (OL L 302, 2005 11 19, p. 14).

      (3)  OL L 112, 2000 5 11, p. 4.

      (4)  OL L 182, 2004 5 19, p. 23.

      (5)  OL L 183, 2004 5 20, p. 16. Reglamentas su pakeitimais, padarytais Reglamentu (EB) Nr. 588/2005 (OL L 98, 2005 4 16, p. 11).

      (6)  OL L 143, 2005 6 7, p. 11.

      (7)  OL L 302, 2005 11 19, p. 79.


title: 2007/397/EB: 2007 m. birželio 8 d. Komisijos sprendimas, įsteigiantis ekspertų grupę demografijos klausimams

text:
12.6.2007

               LT

               Europos Sąjungos oficialusis leidinys

               L 150/5

      KOMISIJOS SPRENDIMAS

   2007 m. birželio 8 d.
   įsteigiantis ekspertų grupę demografijos klausimams
   (2007/397/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 140 straipsnį,
   kadangi:

               (1)

               Europos bendrijos steigimo sutarties 140 straipsnyje nustatyta, kad Komisija skatina valstybių narių bendradarbiavimą ir sudaro sąlygas derinti jų veikimą visose socialinės politikos srityse.

               (2)

               Remdamasi 2006 m. spalio 12 d. Komisijos komunikatu „Europos demografijos ateitis: iššūkį paversti galimybe“, Komisija nusprendė suformuoti vyriausybinę ekspertų grupę.

               (3)

               Grupė turės dirbti prisitaikymo prie demografinių pokyčių politikos kūrimo srityje.

               (4)

               Bus užtikrintas kitų demografijos srityje dirbančių grupių ir Europos komitetų, t. y. užimtumo komiteto, socialinės apsaugos komiteto, ekonomikos politikos komiteto, ekonomikos ir finansų komiteto, konsultacinio komiteto dėl moterų ir vyrų lygybės ir aukšto lygio grupės, sprendžiančios vyrų ir moterų lygybės aspekto integracijos klausimą, veiklos nedubliavimas ir papildomumas. Komisija juos informuos apie ekspertų grupės demografijos klausimams darbus.

               (5)

               Grupė turės būti sudaryta iš valstybių narių vyriausybių atstovų ir nepriklausomų ekspertų.

               (6)

               Todėl reikia įsteigti ekspertų grupę demografijos klausimams, patikslinti jos įgaliojimus ir nustatyti jos sandarą,

         NUSPRENDĖ:
   1 straipsnis
   Penkerių metų laikotarpiui (kuris gali būti atnaujintas) prie Komisijos įsteigiama ekspertų grupė demografijos klausimams (toliau – grupė).
   2 straipsnis
   Užduotis
   Grupės užduotis yra teikti patarimus Komisijai stebint demografinius pokyčius ir įgyvendinant politikos gaires, nustatytas 2006 m. spalio 12 d. Komisijos komunikate dėl Europos demografinės ateities (COM(2006) 571).
   Konkrečiai grupė:

               —

               padės Komisijai daryti tyrimų rezultatų išvadas, nustatyti tinkamus duomenis, teikiamus ataskaitose apie demografinę padėtį, ir sudaryti palankias sąlygas keitimuisi gerąja patirtimi, kuriam pagrindą sudarys demografijos forumas. Ji atsižvelgs į Europos institucijų šioje srityje vykdomų įvairių veiksmų ir tiriamojo darbo rezultatus,

               —

               sudarys sąlygas valstybėms narėms išreikšti nuomonę apie globalų demografijos problemų sprendimą ir apie konkrečias iniciatyvas, vykdomas remiantis 2006 m. spalio 12 d. komunikatu dėl Europos demografijos ateities, bei jų įtaką, visų pirma tose srityse, kuriose esami komitetai ir konsultacinės grupės nepakankami išvystę veiklą,

               —

               padės Komisijai rengti būsimas ataskaitas apie demografiją ir vertinti ES rengimosi demografiniams pokyčiams pažangą (ataskaita turi būti įtraukta į metinę Lisabonos strategijos įgyvendinimo pažangos ataskaitą),

               —

               sudarys sąlygas keistis patirtimi ir gera praktika šeimos politikos srityje ir rems pastangas, kuriomis siekiama pagerinti asmenų, kurie rūpinasi šeimos ir namų ūkio reikalais, gyvenimo kokybę,

               —

               stengsis žodžiu ir raštu bendradarbiauti su socialiniais partneriais bei pilietinės visuomenės organizacijomis.

         Grupės pirmininkas gali pranešti Komisijai, kai konkrečiu klausimu verta pasikonsultuoti su grupe.
   3 straipsnis
   Sudėtis ir skyrimas
   1.   Grupę sudaro vyriausybių ekspertai ir nepriklausomi ekspertai.
   Kiekviena valstybė narė paskiria ekspertą, kuris jai atstovauja.
   Iš specialistų, turinčių kompetencijos 2 straipsnyje nurodytose srityse, Komisija savarankiškai skiria nepriklausomus ekspertus, kurie teikia patarimus neatsižvelgdami į jokią pašalinę įtaką.
   2.   Taikomos tokios nuostatos:

               —

               nariai eina pareigas iki bus pakeisti arba iki pasibaigs jų įgaliojimai,

               —

               nariai, kurie nebegali veiksmingai dalyvauti grupės darbe, kurie atsistatydina arba nesilaiko šio straipsnio pirmoje arba antroje įtraukoje ar Europos bendrijos steigimo sutarties 287 straipsnyje nustatytų reikalavimų, gali būti pakeisti likusiam jų įgaliojimų laikotarpiui,

               —

               savarankiškai paskirtų narių vardai ir pavardės skelbiami Užimtumo, socialinių reikalų ir lygių galimybių generalinio direktorato interneto svetainėje ir Europos Sąjungos oficialiojo leidinio C serijoje. Narių vardai ir pavardės renkamos, tvarkomos ir skelbiamos laikantis Europos Parlamento ir Tarybos reglamento (EB) Nr. 45/2004 (1) dėl asmeninio pobūdžio duomenų apsaugos ir tvarkymo nuostatas.

         4 straipsnis
   Darbo tvarka
   1.   Komisija skiria grupės pirmininką.
   2.   Komisijos atstovas gali kviesti ekspertus arba stebėtojus, kurie turi specialios kompetencijos į darbotvarkę įrašyta tema, dalyvauti grupės ar pogrupio darbuose, kai tai yra naudinga ir (arba) reikalinga.
   3.   Dalyvaujant grupės darbe gautos informacijos negalima platinti, kai Komisija nurodo, kad ji yra susijusi su konfidencialiais klausimais.
   4.   Įprastai grupė posėdžiauja vienoje iš tų vietų, kuriose įsikūrusi Komisija ir jos tarnybos, laikantis jos patvirtintos darbo tvarkos ir datų. Grupės gali būti paprašyta susirinkti kitose vietose, pvz., vienoje valstybėje narėje, pageidaujančioje priimti grupę dėl renginio, kuris gali būti įdomus grupei. Komisijos tarnybos teikia sekretoriato paslaugas. Kiti suinteresuoti Komisijos pareigūnai gali dalyvauti grupės posėdžiuose.
   5.   Grupė tvirtina darbo tvarkos taisykles remdamasi Komisijos patvirtintomis tipinėmis darbo tvarkos taisyklėmis.
   6.   Komisijos tarnybos internete gali originalo kalba skelbti visas grupės parengtas santraukas, išvadas, dalį išvadų ar darbo dokumentą.
   5 straipsnis
   Posėdžių išlaidos
   Narių, ekspertų ir stebėtojų patirtas kelionės ir viešnagės išlaidas, susijusias su grupės veikla, apmoka Komisija pagal galiojančias Komisijos nuostatas. Už vyriausybinių ekspertų atliekamą darbą atlyginimas nemokamas.
   Posėdžių išlaidos apmokamos neviršijant atitinkamai tarnybai pagal metinę išteklių skyrimo procedūrą skirtų asignavimų.
   6 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2007 m. birželio 8 d.

            Komisijos vardu

         Vladimír ŠPIDLA

            Komisijos narys

      (1)  OL L 8, 2001 1 12, p. 1.


title: 2017 m. rugsėjo 13 d. Europos Parlamento ir Tarybos sprendimas (ES) 2017/1599 dėl Europos Sąjungos solidarumo fondo lėšų mobilizavimo siekiant suteikti pagalbą Italijai

text:
23.9.2017

               LT

               Europos Sąjungos oficialusis leidinys

               L 245/3

         EUROPOS PARLAMENTO IR TARYBOS SPRENDIMAS (ES) 2017/1599
   2017 m. rugsėjo 13 d.
   dėl Europos Sąjungos solidarumo fondo lėšų mobilizavimo siekiant suteikti pagalbą Italijai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjungos solidarumo fondo (toliau – Fondas) tikslas – suteikti Sąjungai galimybę greitai, veiksmingai ir lanksčiai reaguoti nelaimės atvejais, kad būtų parodytas solidarumas su gaivalinių nelaimių ištiktų regionų gyventojais;

               (2)

               didžiausia Fondo metinė suma neturi viršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnio 1 dalyje. Visi 2016 m. asignavimai liko nepanaudoti, buvo perkelti į kitus metus pagal Reglamento (ES, Euratomas) Nr. 1311/2013 10 straipsnio 1 dalį ir buvo iš dalies panaudoti 2017 m. balandžio mėn. 2017 m. asignavimai dar nebuvo panaudoti;

               (3)

               dėl 2016 m. rugpjūčio 24 d. Abrucų, Lacijaus, Markės ir Umbrijos regionuose įvykusio žemės drebėjimo 2016 m. lapkričio 16 d. Italija pateikė paraišką mobilizuoti Fondo lėšas. Nauji žemės drebėjimai sukrėtė prieš tai nukentėjusias vietoves ir gerokai padidino žalą, apie kurią jau buvo pranešta. Tada 2017 m. vasario 15 d. Italija pateikė galutinę paraišką, kurioje nurodė patikslintas sąmatas, į kurias buvo įtraukta visa 2016 m. rugpjūčio 24 d. – 2017 m. sausio 18 d. padaryta žala;

               (4)

               Italijos paraiška tenkina finansinės paramos teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

               (5)

               todėl Fondo lėšos turėtų būti mobilizuotos siekiant suteikti finansinę pagalbą Italijai;

               (6)

               kadangi sumos, kuri gali būti mobilizuota 2017 m., nepakanka visam įnašui padengti, skirtumą išimties tvarka reikėtų finansuoti iš 2018 m. skirtos metinės sumos, kaip numatyta Reglamento (ES, Euratomas) Nr. 1311/2013 10 straipsnio 2 dalyje;

               (7)

               siekiant kuo greičiau mobilizuoti Fondo lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2017 finansinių metų Sąjungos bendrajame biudžete iš Europos Sąjungos solidarumo fondo Italijai mobilizuojama 1 196 797 579 EUR įsipareigojimų ir mokėjimų asignavimų suma.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2017 m. rugsėjo 13 d.

      Priimta Strasbūre 2017 m. rugsėjo 13 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkas

         M. MAASIKAS

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


16.12.2015

               LT

               Europos Sąjungos oficialusis leidinys

               C 419/211

         P7_TA(2012)0432
   Naujo Komisijos nario skyrimas
   2012 m. lapkričio 21 d. Europos Parlamento sprendimas dėl Tonio Borg skyrimo Komisijos nariu patvirtinimo
   (2015/C 419/41)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 246 straipsnio antrą pastraipą ir į Europos atominės energijos bendrijos steigimo sutarties 106a straipsnį,

               —

               atsižvelgdamas į Pagrindų susitarimo dėl Europos Parlamento ir Europos Komisijos santykių 6 punktą (1),

               —

               atsižvelgdamas į Komisijos nario John Dalli 2012 m. spalio 16 d. įteiktą atsistatydinimo pareiškimą,

               —

               atsižvelgdamas į Tarybos 2012 m. spalio 25 d. laišką, kuriuo Taryba konsultavosi su Parlamentu dėl sprendimo dėl Tonio Borg skyrimo Komisijos nariu, kurį Taryba turi priimti bendru sutarimu su Komisijos pirmininku,

               —

               atsižvelgdamas į 2012 m. lapkričio 13 d. Tonio Borg klausymą, kurį surengė Aplinkos, visuomenės sveikatos ir maisto saugos komitetas kartu su Vidaus rinkos ir vartotojų apsaugos komitetu bei Žemės ūkio ir kaimo plėtros komitetu, ir po to klausymo parengtą vertinimo pranešimą,

               —

               atsižvelgdamas į Darbo tvarkos taisyklių 106 straipsnį ir XVII priedą,

               1.

               pritaria Tonio Borg skyrimui Komisijos nariu likusiam Komisijos kadencijos laikui iki 2014 m. spalio 31 d.;

               2.

               paveda Pirmininkui perduoti šį sprendimą Tarybai, Komisijai ir valstybių narių vyriausybėms.

      (1)  OL L 304, 2010 11 20, p. 47.


title: 2012/525/ES: 2012 m. rugsėjo 24 d. Tarybos sprendimas, kuriuo skiriamas Regionų komiteto Vokietijai atstovaujantis narys ir Vokietijai atstovaujantis pakaitinis narys

text:
28.9.2012

               LT

               Europos Sąjungos oficialusis leidinys

               L 263/42

         TARYBOS SPRENDIMAS
   2012 m. rugsėjo 24 d.
   kuriuo skiriamas Regionų komiteto Vokietijai atstovaujantis narys ir Vokietijai atstovaujantis pakaitinis narys
   (2012/525/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Peter MÜLLER kadencijai tapo laisva Regionų komiteto nario vieta;

               (3)

               pasibaigus Stephan TOSCANI kadencijai tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. į Regionų komitetą skiriami:

               a)

               nare:

                           —

                           Helma KUHN-THEIS, Bevollmächtigte für Europaangelegenheiten,

                     ir

               b)

               pakaitine nare:

                           —

                           Isolde RIES, Vizepräsidentin des Landtages des Saarlandes.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. rugsėjo 24 d.

            Tarybos vardu

            Pirmininkas

         A. D. MAVROYIANNIS

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2010/444/CFSP: 2010 m. rugpjūčio 11 d. Tarybos sprendimas 2010/444/BUSP dėl Europos Sąjungos specialiojo įgaliotinio Buvusiojoje Jugoslavijos Respublikoje Makedonijoje (BJRM) įgaliojimų termino pratęsimo

text:
12.8.2010

               LT

               Europos Sąjungos oficialusis leidinys

               L 211/32

         TARYBOS SPRENDIMAS 2010/444/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio Buvusiojoje Jugoslavijos Respublikoje Makedonijoje (BJRM) įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. spalio 17 d. Taryba priėmė Bendruosius veiksmus 2005/724/BUSP (1) dėl Erwan FOUÉRÉ paskyrimo Europos Sąjungos specialiuoju įgaliotiniu (toliau – ES specialusis įgaliotinis) Buvusiojoje Jugoslavijos Respublikoje Makedonijoje (BJRM).

               (2)

               2010 m. kovo 16 d. Taryba priėmė Sprendimą 2010/156/BUSP (2) dėl ES specialiojo įgaliotinio įgaliojimų pratęsimo iki 2010 m. rugpjūčio 31 d.

               (3)

               ES specialiojo įgaliotinio įgaliojimų terminas turėtų būti pratęstas iki 2011 m. vasario 28 d. arba iki tol, kol Taryba, remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, nuspręs, kad atitinkamos funkcijos, atitinkančios apibrėžtąsias šiame Sprendime 2010/156/BUSP, yra nustatytos Europos išorės veiksmų tarnyboje, ir nutrauks įgaliojimus,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/156/BUSP iš dalies keičiamas taip:

               1.

               1 straipsnis pakeičiamas taip:
               „1 straipsnis
               Europos Sąjungos specialusis įgaliotinis
               ES specialiojo įgaliotinio Buvusiojoje Jugoslavijos Respublikoje Makedonijoje Erwan FOUÉRÉ įgaliojimų terminas pratęsiamas iki 2011 m. vasario 28 d. arba iki tol, kol Taryba, remdamasi vyriausiojo įgaliotinio pasiūlymu, nuspręs, kad atitinkamos funkcijos, atitinkančios apibrėžtąsias šiame sprendime, yra nustatytos Europos išorės veiksmų tarnyboje, ir nutrauks įgaliojimus.“;

               2.

               5 straipsnis pakeičiamas taip:
               „5 straipsnis
               Finansavimas
               1.   Su ES specialiojo įgaliotinio įgaliojimų vykdymu nuo 2010 m. balandžio 1 d. iki 2010 m. rugpjūčio 31 d. susijusioms išlaidoms padengti skiriama orientacinė finansavimo suma yra 340 000 EUR.
               2.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. vasario 28 d. susijusioms išlaidoms padengti skiriama orientacinė finansavimo suma yra 310 000 EUR.
               3.   Išlaidos tvarkomos pagal Sąjungos bendrajam biudžetui taikomas procedūras ir taisykles.
               4.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.“

         2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 272, 2005 10 18, p. 26.

      (2)  OL L 67, 2010 3 17, p. 6.


title: 1964 m. vasario 25 d. Tarybos sprendimas dėl tam tikrų Sutarties nuostatų dėl įsisteigimo teisės ir mokėjimų Prancūzijos užjūrio departamentams taikymo

text:
Svarbus teisinis pranešimas

|

31964D0350

Oficialusis leidinys 093 , 11/06/1964 p. 1484 - 1484 specialusis leidimas danų kalba: serija I skyrius 1963-1964 p. 0135  specialusis leidimas anglų kalba: serija I skyrius 1963-1964 p. 0144  specialusis leidimas graikų k.: skyrius 06 tomas 3 p. 0003  specialusis leidimas ispanų kalba: skyrius 06 tomas 1 p. 0042  specialusis leidimas portugalų kalba skyrius 06 tomas 1 p. 0042

		Tarybos sprendimas1964 m. vasario 25 d.dėl tam tikrų Sutarties nuostatų dėl įsisteigimo teisės ir mokėjimų Prancūzijos užjūrio departamentams taikymo(64/350/EEB)EUROPOS EKONOMINĖS BENDRIJOS TARYBA,atsižvelgdama į Europos ekonominės bendrijos steigimo sutartį, ypač į jos 227 straipsnio 2 dalį,atsižvelgdama į Komisijos pasiūlymą,kadangi 227 straipsnio 2 dalies antroje pastraipoje numatyta, kad Taryba nustato sąlygas, kuriomis Sutarties nuostatos, nenurodytos 227 straipsnio 2 dalyje, o ypač tos, kurios numatytos 52-58 ir 106 straipsniuose, turi būti taikomos Prancūzijos užjūrio departamentams;kadangi Prancūzijos užjūrio departamentų ekonominės sąlygos bei jų ekonominio ir socialinio vystymosi poreikis sudaro tinkamą pagrindą taikyti Sutarties 52-58 straipsnius ir tam tikras 106 straipsnio nuostatas šiose srityse,NUSPRENDĖ:1 straipsnisSutarties 52-58 straipsniai taikomi Prancūzijos užjūrio departamentams šiame sprendime nustatytomis sąlygomis.Kai bus priimtos Bendrąją programą dėl įsisteigimo laisvės apribojimų panaikinimo įgyvendinančios direktyvos, Taryba, jei būtina, išimties tvarka gali priimti specialias direktyvas dėl asmenų ir įmonių įsisteigimo Prancūzijos užjūrio departamentuose.2 straipsnisNepažeidžiant pagal Sutartį ir 1957 m. kovo 25 d. Įgyvendinimo konvenciją priimtų priemonių ir priemonių, kurios bus priimtos pagal 1 straipsnį, įgyvendinimo, įsisteigimo teisė Prancūzijos užjūrio departamentuose yra palaipsniui plečiama valstybių narių, kitų nei Prancūzijos, bendrovių, įmonių ir piliečių atžvilgiu tokiu būdu, kad bet kokia diskriminacija išnyktų ne vėliau nei po trejų metų nuo šio sprendimo taikymo.Komisijos pasiūlymą gavusi Taryba kvalifikuota balsų dauguma priima laipsniško plėtimo įgyvendinimui būtinas direktyvas.Tačiau valstybės narės piliečiai, bendrovės ir įmonės nurodytos veiklos atžvilgiu Prancūzijos užjūrio departamentuose gali naudotis pirmos dalies numatytomis lengvatomis tik tokia apimtimi, kokia valstybė, kurios piliečiai jie yra, leidžia naudotis Prancūzijos piliečiams, bendrovėms ir įmonėms analogiškos veiklos atžvilgiu.3 straipsnisSutarties 106 straipsnio nuostatos taikomos Prancūzijos užjūrio departamentams, tiek, kiek jų taikymo neapibrėžia 1960 m. gegužės 11 d. Tarybos sprendimas, taikantis Sutarties nuostatas dėl kapitalo judėjimo Alžyrui ir Prancūzijos užjūrio departamentams.4 straipsnisValstybės narės pradeda taikyti šį sprendimą tą pačią dieną, kaip ir Tarybos sprendimą dėl užjūrio šalių ir teritorijų asociacijos su Europos ekonomine bendrija.Ši data bus paskelbta Europos Bendrijų oficialiajame leidinyje.Priimta Briuselyje, 1964 m. vasario 25 d.Tarybos varduPirmininkasH. Fayat--------------------------------------------------


2008 3 27        LT                              Europos Sąjungos oficialusis leidinys                                        C 76 E/89

                                                                                2007 m. gegužės 10 d., ketvirtadienis

                                                       PRIIMTI TEKSTAI

            P6_TA(2007)0173

            Bendrijos teisės aktų supaprastinimas (Darbo tvarkos taisyklių pakeitimai)

            2007 m. gegužės 10 d. Europos Parlamento sprendimas dėl Europos Parlamento darbo tvarkos
            taisyklių pakeitimų, kuriais siekiama pritaikyti Parlamento vidaus procedūras prie Bendrijos teisės
                                    aktų supaprastinimo reikalavimų (2005/2238(REG))

            Europos Parlamentas,

            — atsižvelgdamas į pasiūlymą dėl Darbo tvarkos taisyklų pakeitimo B6-0582/2005,

            — atsižvelgdamas į Komisijos komunikatą Europos Parlamentui, Tarybai, Europos ekonomikos ir socialinių
              reikalų komitetui ir Regionų komitetui „Įgyvendinant Bendrijos Lisabonos programą: reglamentavimo
              aplinkos supaprastinimo strategija“ (COM(2005)0535);

            — atsižvelgdamas į 2006 m. birželio 15 ir 16 d. Europos Vadovų Tarybos išvadas, ypač į jų 41 punktą;

            — atsižvelgdamas į 2006 m. gegužės 16 d. Europos Parlamento rezoliuciją dėl reglamentavimo aplinkos
              supaprastinamo strategijos (1),

            — atsižvelgdamas į 2006 m. gegužės 16 d. Europos Parlamento rezoliuciją dėl teisės aktų leidėjams
              pateiktų teisės aktų pasiūlymų atrankos rezultatų (2),

            — atsižvelgdamas į Komisijos komunikatą Europos Parlamentui, Tarybai, Europos ekonomikos ir socialinių
              reikalų komitetui ir Regionų komitetui „Geresnio reglamentavimo Europos Sąjungoje strateginė apž-
              valga“ (COM(2006)0689);

            — atsižvelgdamas į Darbo tvarkos taisyklų 201 ir 202 straipsnius,

            — atsižvelgdamas į Konstitucinių reikalų komiteto pranešimą ir į Teisės reikalų nuomonę (A6-0143/2007),

            A. kadangi Parlamentas minėtojoje 2006 m. gegužės 16 d. rezoliucijoje dėl reglamentavimo aplinkos
               supaprastinimo strategijos (21 punktas) įsipareigojo „apsvarstyti galimybę pagerinti savo procedūras ir
               vidines teisėkūros priemones, kad supaprastinimo klausimai būtų sprendžiami greičiau ir laikantis pri-
               minėje teisėje, visų pirma – Europos bendrijos steigimo sutartyje, numatytų procedūrų“,

            B.   kadangi teisės aktų kodifikavimas ir išdėstymas nauja redakcija yra vienos iš pačių svarbiausių Bendrijos
                 teisės aktų supaprastinimo, kuris įtrauktas į atnaujintą Lisabonos strategiją ekonomikos augimui ir darbo
                 vietų sukūrimui Europoje skatinti, priemonės,

            C. kadangi Darbo tvarkos taisyklėse yra nuostata dėl kodifikavimo, kurią dar vertėtų persvarstyti, tačiau
               nėra jokios nuostatos dėl teisės aktų išdėstymo nauja redakcija,

            (1) OL C 297 E, 2006 12 7, p. 136.
            (2) OL C 297 E, 2006 12 7, p. 140.
 ---pagebreak--- C 76 E/90                                        Europos Sąjungos oficialusis leidinys                             LT         2008 3 27

2007 m. gegužės 10 d., ketvirtadienis

             D. kadangi Parlamentas, persvarstydamas ir patikslindamas savo procedūras, siekia rimtai prisidėti prie
                Komisijos pastangų supaprastinti Bendrijos teisę ir paskatinti Komisiją teikti daugiau pasiūlymų šioje
                srityje,

             E.   kadangi pageidautina, kad ir Taryba imtųsi tokių pat veiksmų,

             1.    nusprendžia padaryti toliau pateikiamus Darbo tvarkos taisyklių pakeitimus;

             2.    primena, kad šie pakeitimai įsigalioja pirmą kitos mėnesinės sesijos dieną;

             3.    paveda Pirmininkui perduoti šį sprendimą Tarybai ir Komisijai susipažinti.

                      DABARTINIS TEKSTAS                                                          PAKEITIMAI

                                                             Pakeitimas 1
                                                             80 straipsnis

1.    Kai Komisija pateikia Parlamentui pasiūlymą dėl oficialaus       1.    Kai Komisija pateikia Parlamentui pasiūlymą dėl Bendrijos
Bendrijos teisės aktų kodifikavimo, šis pasiūlymas perduodamas         teisės aktų kodifikavimo, šis pasiūlymas perduodamas už teisės
už teisės klausimus atsakingam komitetui. Jeigu paaiškėja, kad         klausimus atsakingam komitetui. Šis komitetas tarpinstituciniu
pasiūlymas niekaip nekeičia galiojančių Bendrijos teisės aktų          lygmeniu sutarta tvarka (1) jį išnagrinėja, kad įsitikintų, jog
esmės, taikoma 43 straipsnyje numatyta procedūra.                      pasiūlymas apsiriboja paprastu kodifikavimu be esminių
                                                                       pakeitimų.

2.    Atsakingo komiteto pirmininkas arba komiteto skirtas             2. Komiteto, kuris buvo atsakingas rengiant kodifikuoja-
pranešėjas gali dalyvauti nagrinėjant ir rengiant kodifikavimo         mus aktus, jo paties prašymu arba už teisės klausimus atsa-
pasiūlymą. Jei reikia, atsakingas komitetas gali iš anksto             kingo komiteto prašymu, gali būti paprašyta pateikti nuomonę
pateikti savo nuomonę.                                                 dėl kodifikavimo tikslingumo.

3.    Nukrypstant nuo 43 straipsnio 3 dalies nuostatų, supap-          3.     Pasiūlymo teksto pakeitimai nepriimtini.
rastinta procedūra negali būti taikoma pasiūlymui dėl oficia-          Vis dėlto, pranešėjo prašymu, už teisės klausimus atsakingo
laus kodifikavimo, kai šios procedūros taikymui prieštarauja           komiteto pirmininkas gali šiam komitetui pateikti tvirtinti
už teisės klausimus atsakingo komiteto ar pagrindinio komi-            pakeitimus, susijusius su techniniais patikslinimais, jei tokie
teto narių dauguma.                                                    patikslinimai būtini, kad pasiūlymas atitiktų kodifikavimo
                                                                       taisykles, ir nekeičia pasiūlymo esmės.

                                                                       4. Jei už teisės klausimus atsakingas komitetas nuspren-
                                                                       džia, kad pasiūlyme nėra jokių esminių pakeitimų, jis teikia
                                                                       šį pasiūlymą Parlamentui patvirtinti.
                                                                       Jei už teisės klausimus atsakingas komitetas nusprendžia, kad
                                                                       pasiūlyme yra esminių pakeitimų, jis siūlo Parlamentui
                                                                       atmesti pasiūlymą.

                                                                       Abiem atvejais Parlamentas balsuoja vieną kartą be pakeitimų
                                                                       ir be diskusijų.

                                                                       (1) 1994 m. gruodžio 20 d. Tarpinstitucinio susitarimo dėl pagrei-
                                                                           tinto teisės aktų tekstų oficialaus kodifikavimo darbo metodo 4
                                                                           punktas, OL C 102, 1996 4 4, p. 2.
 ---pagebreak--- 2008 3 27   LT                        Europos Sąjungos oficialusis leidinys                                           C 76 E/91

                                                                                2007 m. gegužės 10 d., ketvirtadienis

                 DABARTINIS TEKSTAS                                                     PAKEITIMAI

                                                  Pakeitimas 2

                                             80 a straipsnis (naujas)

                                                            80a straipsnis
                                                            Išdėstymas nauja redakcija
                                                            1. Kai Komisija pateikia Parlamentui pasiūlymą dėl teisės
                                                            aktų išdėstymo nauja redakcija, šis pasiūlymas perduodamas
                                                            už teisės klausimus atsakingam komitetui ir už atitinkamą
                                                            sritį atsakingam komitetui.

                                                            2. Už teisės klausimus atsakingas komitetas tarpinstituci-
                                                            niu lygmeniu sutarta tvarka (1) jį išnagrinėja, kad patikrintų,
                                                            ar jame nėra kitų esminių pakeitimų, be tų, kurie jau buvo
                                                            nurodyti.
                                                            Tokio nagrinėjimo metu pasiūlymo pakeitimai nepriimtini.
                                                            Tačiau 80 straipsnio 3 dalies 2 pastraipa taikoma toms nuo-
                                                            statoms, kurios pasiūlyme dėl išdėstymo nauja redakcija liko
                                                            nepakeistos.

                                                            3. Jei už teisės klausimus atsakingas komitetas mano, kad
                                                            pasiūlyme nėra kitų esminių pakeitimų, be tų, kurie jau buvo
                                                            nurodyti, apie tai jis praneša atsakingam komitetui.
                                                            Šiuo atveju, be 150 ir 151 straipsniuose įtvirtintų sąlygų,
                                                            atsakingame komitete priimtini tik tie pakeitimai, kurie susiję
                                                            su pakeitimus numatančiomis pasiūlymo dalimis.
                                                            Tačiau nepakeistų dalių pakeitimus, išskirtiniu atveju ir kiek-
                                                            vieną pakeitimą atskirai, gali priimti šio komiteto pirminin-
                                                            kas, jeigu jis mano, kad tai būtina siekiant išlaikyti vidinę
                                                            teksto struktūrą arba suderinti su kitais priimtinais pakeiti-
                                                            mais. Šios priežastys nurodomos rašytiniame pakeitimų
                                                            pagrindime.

                                                            4. Jei už teisės klausimus atsakingas komitetas mano, kad
                                                            pasiūlyme yra dar kitų esminių pakeitimų, be tų, kurie buvo
                                                            nurodyti kaip tokie, jis siūlo Parlamentui atmesti pasiūlymą ir
                                                            apie tai praneša atsakingam komitetui.
                                                            Šiuo atveju Pirmininkas prašo Komisiją atsiimti savo pasiū-
                                                            lymą. Jei Komisija atsiima savo pasiūlymą, Pirmininkas pra-
                                                            neša, kad procedūra neteko pagrindo ir apie tai praneša Tary-
                                                            bai. Jei Komisija neatsiima savo pasiūlymo, Parlamentas jį
                                                            perduoda atsakingam komitetui, kuris jį nagrinėja pagal
                                                            įprastą procedūrą.

                                                            (1) 2001 m. lapkričio 28 d. Tarpinstitucinio susitarimo dėl sistemin-
                                                                gesnio teisės aktų pakeitimo metodo naudojimo 9 punktas,
                                                                OL C 77, 2002 3 28, p. 1.


5.2.2016

               LT

               Europos Sąjungos oficialusis leidinys

               C 45/99

         P7_TA(2013)0108
   Prašymas atšaukti Parlamento nario Ewaldo Stadlero imunitetą
   2013 m. balandžio 16 d. Europos Parlamento sprendimas dėl prašymo atšaukti Ewaldo Stadlerio imunitetą (2012/2239(IMM))
   (2016/C 045/18)

      Europos Parlamentas,

               —

               atsižvelgdamas į 2012 m. liepos 9 d. Vienos prokuratūros perduotą prašymą atšaukti Ewaldo Stadlerio imunitetą, susijusį su vykdomu tyrimu, kuris buvo paskelbtas per 2012 m. rugsėjo 10 d. plenarinį posėdį,

               —

               2013 m. vasario 20 d. išklausęs Ewaldo Stadlerio paaiškinimų, kaip nurodyta Darbo tvarkos taisyklių 7 straipsnio 3 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 9 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Austrijos federalinio konstitucinio įstatymo (vok. Bundesverfassungsgesetz) 57 straipsnį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d. ir 2011 m. rugsėjo 6 d. sprendimus (1),

               —

               atsižvelgdamas į Darbo tvarkos taisyklių 6 straipsnio 2 dalį ir 7 straipsnį,

               —

               atsižvelgdamas į Teisės reikalų komiteto pranešimą (A7-0120/2013),

               A.

               kadangi Vienos prokuratūra paprašė atšaukti Europos Parlamento nario Ewaldo Stadlerio imunitetą, kad Austrijos institucijos galėtų atlikti reikalingus tyrimus ir imtis teisinių veiksmų prieš Ewaldą Stadlerį;

               B.

               kadangi Ewaldo Stadlerio imuniteto atšaukimas susijęs su tariama baudžiamąja veika – bandymu naudoti didelę prievartą pagal Austrijos baudžiamojo kodekso 15 straipsnį, 105 straipsnio 1 dalį ir 106 straipsnio 1 dalies 1 punktą ir melagingais liudijimais pagal Baudžiamojo kodekso 288 straipsnio 1 dalį;

               C.

               kadangi pagal Protokolo dėl Europos Sąjungos privilegijų ir imunitetų 9 straipsnį Europos Parlamento nariai naudojasi savo valstybės teritorijoje – imunitetais, kurie toje valstybėje yra suteikiami parlamento nariams;

               D.

               kadangi pagal Austrijos federalinio konstitucinio įstatymo 57 straipsnio 2 dalį Nacionalrato nariai gali būti suimti dėl baudžiamosios veikos tik pritarus Nacionalratui, išskyrus atvejus, kai jie pagaunami vykdant nusikaltimą, ir kadangi norint atlikti Nacionalrato narių namų kratą taip pat reikalingas Nacionalrato pritarimas; kadangi pagal Austrijos federalinio konstitucinio įstatymo 57 straipsnio 3 dalį negalima imtis jokių oficialių veiksmų dėl baudžiamosios veikos prieš Nacionalrato narius be Nacionalrato sutikimo, išskyrus atvejus, kai baudžiamoji veika akivaizdžiai nesusijusi su atitinkamo nario politine veikla, ir kadangi, remiantis šia nuostata, atitinkama institucija turi gauti Nacionalrato sprendimą, ar esamo tokio ryšio, jei to prašo atitinkamas narys ar trečdalis atitinkamo nuolatinio komiteto narių;

               E.

               kadangi Ewaldo Stadlerio imunitetas turi būti atšauktas, kad galėtų būti vykdomas tyrimas jo atžvilgiu;

               F.

               kadangi Ewald Stadler yra Europos Parlamento narys nuo 2011 m. gruodžio 7 d.;

               G.

               kadangi Vienos prokuratūra nuo 2010 m. kovo mėn. atlieka tyrimus dėl Ewaldo Stadlerio;

               H.

               kadangi Protokolo dėl Europos Sąjungos privilegijų ir imunitetų 9 straipsnis ir Austrijos federalinio konstitucinio įstatymo 57 straipsnis netrukdo atšaukti Ewaldo Stadlerio imunitetą;

               I.

               kadangi dėl to patartina atšaukti parlamentinį imunitetą šioje byloje;

               1.

               nusprendžia atšaukti Ewaldo Stadlerio imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą atitinkamoms Austrijos Respublikos valdžios institucijoms ir Ewaldui Stadleriui.

      (1)  1964 m. gegužės 12 d. Sprendimas Wagner/Fohrmann ir Krier (101/63, [1964], Rink. p. 195); 1986 m. liepos 10 d. Sprendimas Wybot/Faure ir kt. (149/85, [1986], Rink. p. 2391); 2008 m. spalio 15 d. Sprendimas Mote/Parlamentas (T-345/05, [2008], Rink. p. II-2849); 2008 m. spalio 21 d. Sprendimas Marra/De Gregorio ir Clemente (sujungtos bylos C-200/07 ir C-201/07, [2008], Rink. p. I-7929); 2010 m. kovo 19 d. Sprendimas Gollnisch/Parlamentas (T-42/06, [2010], Rink. p. II-1135); 2011 m. rugsėjo 6 d. Sprendimas Patriciello (C-163/10, [2011], Rink. p. I-7565).